ગુજરાત વિધાનસભાની ચૂંટણીમાં સૌથી વધુ ચર્ચામાં રહેલ ચહેરામાં પાટીદાર નેતા હાર્દિક પટેલનો પણ સમાવેશ થાય છે. હાર્દિક પટેલે શુક્રવારે ટ્વીટ કરી ભાજપના વિકાસ પર પ્રશ્ન કર્યો હતો. હાર્દિકે લખ્યું હતું કે, ભાવનગરમાં ચૂંટણી પહેલાં મોદી સાહેબે રો-રો ફેરી યોજનાની શરૂઆત કરી હતી, પરંતુ આજે આ યોજના બંધ થઇ ગઇ છે. વિકાસમાં ગડબડ થઇ છે. ઉલ્લેખનીય છે કે, પાસ(પાટીદાર અનામત આંદોલન સમિતિ) દ્વારા 30 ડિસેમ્બરના રોજ બોટાદમાં ચિંતન શિબિરનું આયોજન કરવામાં આવ્યું છે. આ શિબિરમાં ચૂંટણીના પરિણામો અંગે ચર્ચા કરવામાં આવશે. ચૂંટણીના પરિણામોથી સ્પષ્ટ છે કે, ગ્રામીણ વિસ્તારોની સરખામણીએ શહેરોમાં હાર્દિક પટેલની સભાઓ અને વાતોની અસર ઓછી થઇ છે. વળી ચૂંટણીમાં હાર્દિકના અનેક વિશ્વાસુઓ એનાથી છૂટા પડી ગયા છે.